Uitspraak voorbehou in saak oor vlag-twietErnst Roets van AfriForum en die Nelson Mandela-Stigting lewer kommentaar na die hof se uitspraak oor die ou Suid-Afrikaanse vlag. Foto: Verskaf. Uitspraak is voorbehou in die Johannesburgse hooggeregshof waar Ernst Roets, AfriForum se hoof van beleid en aksie, vandag op aanklagte van minagting van die hof verskyn het. Roets word van minagting van die hof aangekla nadat die Nelson Mandela-stigting ŉ klagte teen hom aanhangig gemaak het. Dit kom nadat Roets verlede maand ŉ foto van die ou landsvlag op sosiale media geplaas het, kort nadat die gelykheidshof beslis het die vertoon daarvan – in sekere kontekste – kom neer op haatspraak. “Het ek nou net haatspraak gepleeg?” het Roets se inskrywing saam met die foto op Twitter gelui. Die NMS het die hof versoek om Roets tronkstraf op te lê. “Die NMS voer aan dat hulle dié saak dryf om versoening te bevorder. Tog eis hulle nou dat ’n burgerregteaktivis in die tronk gestop moet word oor ’n twiet,” het Roets gesê. “Dié gedrag is nader aan fascisme as aan versoening. Daar is baie krisisse en pyn in hierdie land. Die NMS kies egter om dit te ignoreer en hulle eerder op die onderdrukking van burgerlike vryhede toe te spits – boonop kwansuis in die naam van Nelson Mandela.” Roets se verweer is dat hy bloot ’n akademiese vraag as doktorale student gestel het. Die stigting glo egter dat die plasing onder die voorwendsel van akademiese debat gemaak is. Die klagte is teen Roets sowel as AfriForum aanhangig gemaak. Die datum waarop uitspraak gelewer sal word, is nog onbekend.